UEFA Rahvuste liiga: Eesti – Ungari
Tallinnas toimuval sulgpalli Euroopa karikaetapil jätkab heade esitustega Kristin Kuuba, kuid meeste turniiril langes konkurentsist tiitlikaitsja Raul Must.
Veerandfinaalis alistas Kuuba kindlalt 21:17, 21:10 venelanna Ksenia Jevgenova. "Mängisin hästi ja kontrollisin mängu, olen võiduga väga rahul," sõnas Kuuba pärast kohtumist. Poolfinaalis ootab Kuubat noor taanlanna, 18-aastane Michelle Skodstrup. Taanlanna ei oma maailma edetabelis veel kõrget kohta, kuna pole täiskasvanute turniiridel palju osalenud, kuid on Tallinnas konkurentsist lülitanud seitsemenda asetusega Alesia Zaitsava ja veerandfinaalis tulemusega 21:11, 19:21, 21:19 ka teise paigutusega Maria Mitsova Bulgaariast.
Tiitlikaitsja ja võistlustel parimat paigutust omanud Raul Must pidi kodupubliku kurvastuseks vastu võtma kaotuse, kui jäi 18:21, 16:21 alla soomlasele Henri Aarniole. "Tänane mäng oli minu poolt ebastabiilne. Mõned punktid mängisin hästi, aga seejärel oli mitu punkti, kus oleksin pidanud kindlamalt mängima, kuid ei õnnestunud ja tulid vead sisse. Ei suutnud hästi tema tempos püsida, paar nädalat tagasi oli väike vigastus, mistõttu pidin tegema mõningase treeningpausi ja eks see ka mõjutas," rääkis Must pärast võistlust.
Toimetaja: Anders Nõmm